Cheslin Kolbe se rib lol ná hy reus lak | Netwerk24
15 Desember 2019 16:36
Die Springbok-vleuel Cheslin Kolbe het 'n ongemaklike nag agter hom, nadat hy Saterdag in sy Franse klubspan Toulouse se Europese Kampioenebeker-kragmeting met Montpellier sy ribbes beseer het deur die Fidjiaanse reus Nemani Nodolo te lak.
Die Springbok-vleuel Cheslin Kolbe in die kleure van die Franse klubspan Toulouse. Foto: Getty Images
Kolbe, een van die grootste sterre van die Springbokke se suksesvolle Wêreldbeker-veldtog, is na die duikslag in die 61ste minuut van die veld. Heeltemal verstaanbaar ook: Nodolo is 'n bielie wat die skaal op 130 kilogram trek, met Kolbe 'n goeie 50 kilogram ligter.
"(Kolbe se) ribbes is in die duikslag beseer en hy gaan 'n rukkie lank met die pyn moet saamleef," het Ugo Mola, Toulouse se afrigter, na die wedstryd gesê. "Ons weet nog nie hoe ernstig dit is nie, so ons sal Maandag 'n skandering laat doen om te sien wat sy vooruitsigte is."
Mola kon tussendeur sy kommer oor Kolbe darem glimlag oor die uitslag van die wedstryd, wat Toulouse met 26-18 gewen het.
Montpellier was vroeg reeds op die agtervoet na hulle self een van hul staatmakers weens 'n besering verloor het.
Die voormalige Franse agtsteman Louis Picamoles is na net drie minute met 'n draagbaar van die veld. Die 33-jarige Fransman, wat internasionale rugby na die WB-toernooi vaarwel geroep het, het volgens vroeë aanduidings 'n knieligament geskeur.
"Dis lyk nie goed nie. Ons sal wag vir die uitslag van die skandering, maar ons verwag die ergste," het Montpellier se breier, Xavier Garbajosa, gesê.